ไฟแนนซ์ทูเดย์
โดย...ช.ชดา
18 พ.ค. 2559

โดย...ช.ชดา
ดูเหมือน สมคิด จาตุศรีพิทักษ์ รองนายกฯ ฝ่ายเศรษฐกิจ จะมีความเห็นเรื่องนโยบายการเงินไปคนละทางกับแบงก์ชาติ โดยเฉพาะเรื่อง อินเฟลชั่น ทาร์เก็ตติ้ง กับ เอ็กซ์เชนจ์ เรต ทาร์เก็ตติ้ง รองฯ สมคิด เห็นว่าควรใช้นโยบายการเงินดูแลอัตราแลกเปลี่ยน แต่ วิรไท สันติประภพ ผู้ว่าการ ธปท. เห็นว่าที่ทำอยู่ตอนนี้ก็ดีอยู่แล้ว คอการเมืองมองว่า นี่คือความขัดแย้ง 
เรื่องนี้น่าจะเป็นแค่เพียงความคิดต่าง แต่ไม่มีทางที่ผู้ว่าการ ธปท. กับรองฯ สมคิด จะขัดแย้งกันแน่ๆ เพราะ ดร.ก็ ก็มาทางสาย ดร.สมคิด สนับสนุน เรื่องเห็นไม่ตรงกันมันธรรมดา แต่เรื่องแทรกแซงแบงก์ชาติไม่มี เพราะนี่ไม่ใช่ทางของ ดร.สมคิด เลย
อภิศักดิ์ ตันติวรวงศ์ นับว่าเป็น รมว.คลัง ที่เงียบที่สุด ก้มหน้าก้มตาทำงานไม่พอ บางทีท่านก็ต้องพูดบ้าง ในข้อเท็จจริงผลงานต่างๆ นานา ของรัฐบาลนี้เกินครึ่งเป็นผลงานของกระทรวงการคลัง แต่เฮียจิ๋วเป็นคนไม่ค่อยชอบพูดมาก เลยทำให้ดูผลงานน้อยกว่าข้อเท็จจริง
สงสัยว่าต้องรีบแก้ไขฮวงจุ้ยอย่างเร่งด่วน เพราะช่วงนี้ข่าวลือไม่ค่อยพอใจการบริหารงานของ “พี่บู้” ชาติชาย พยุหนาวีชัย ผู้อำนวยการออมสิน แรงมาก ลือกันเรื่องผลประโยชน์ทับซ้อนหลายอย่าง ถึงขั้นลามไปถึงบอร์ดแบงก์ว่าปล่อยไปได้อย่างไร ส่วนจะเป็นข่าวลือเรื่องอะไร ข้อเท็จจริงคืออะไร ขอตรวจสอบก่อนจะมาคุยให้ฟัง